ตลาดหุ้นเอเชียเขียวยกแผงหลังสหรัฐเล็งผ่อนคลายภาษีนำเข้าสินค้าจีนลดความตึงเครียด
ตลาดหุ้นเอเชียเขียวยกแผงหลังสหรัฐเล็งผ่อนคลายภาษีนำเข้าสินค้าจีนลดความตึงเครียด
18 ม.ค. 2562

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ ขานรับดัชนีดาวโจนส์ตลาดหุ้นนิวยอร์กปิดบวกติดต่อกันเป็นวันที่ 3 เมื่อคืนนี้ หลังจากหนังสือพิมพ์วอลล์สตรีท เจอร์นัล รายงานว่า คณะทำงานของประธานาธิบดีโดนัลด์ ทรัมป์ กำลังหารือกันเกี่ยวกับการผ่อนคลายมาตรการเรียกเก็บภาษีนำเข้าสินค้าจากจีน โดยมีเป้าหมายที่จะลดความตึงเครียดทางการค้าระหว่างสองประเทศ
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 20,472.81 จุด เพิ่มขึ้น 70.54 จุด, +0.35% ดัชนี SSE Composite ตลาดหุ้นจีนเปิดวันนี้ที่ 2,567.74 จุด เพิ่มขึ้น 8.10 จุด, +0.32% ดัชนี HSI ตลาดหุ้นฮ่องกงเปิดวันนี้ที่ 26,993.44 จุด เพิ่มขึ้น 237.81 จุด, +0.89% ดัชนี TAIEX ตลาดหุ้นไต้หวันเปิดวันนี้ที่ 9,781.39 จุด ลดลง 7.76 จุด, -0.08% ดัชนี KOSPI ตลาดหุ้นเกาหลีใต้เปิดวันนี้ที่ 2,116.43 จุด เพิ่มขึ้น 9.37 จุด, +0.44% ดัชนี FTSE STI ตลาดหุ้นสิงคโปร์เปิดวันนี้ที่ 3,221.43 จุด เพิ่มขึ้น 6.99 จุด, +0.22% ดัชนี FBMKLCI ตลาดหุ้นมาเลเซียเปิดวันนี้ที่ 1,682.08 จุด ลดลง 0.89 จุด, -0.05% ดัชนี PSE Composite ตลาดหุ้นฟิลิปปินส์เปิดวันนี้ที่ 7,932.11 จุด เพิ่มขึ้น 4.91 จุด, +0.06%
ทั้งนี้ หนังสือพิมพ์วอลล์สตรีท เจอร์นัล รายงานโดยอ้างแหล่งข่าวว่า คณะทำงานของปธน.ทรัมป์กำลังหารือกันเกี่ยวกับการผ่อนคลายมาตรการเรียกเก็บภาษีนำเข้าสินค้าจากจีน ซึ่งอาจจะเป็นการยกเลิกภาษีนำเข้าสินค้าบางประเภทหรืออาจจะยกเลิกทั้งหมด
โดย รายงานของวอลล์สตรีท เจอร์นัลระบุว่า นายสตีเวน มนูชิน รัฐมนตรีคลังสหรัฐเป็นผู้เสนอแนวทางดังกล่าว โดยมีเป้าหมายที่จะโน้มน้าวให้จีนยอมทำข้อตกลงการค้าทวิภาคี และเพื่อสร้างเสถียรภาพในตลาดการเงิน
ขณะเดียวกัน นักลงทุนยังคงติดตามสถานการณ์ชัตดาวน์ในสหรัฐที่ล่วงเข้าสู่วันที่ 28 ซึ่งเป็นระยะเวลาที่ยาวนานเป็นประวัติการณ์ รวมทั้งสถานการณ์การแยกตัวของอังกฤษออกจากสหภาพยุโรป (Brexit) โดยรายงานล่าสุดระบุว่า ผู้นำพรรคฝ่ายค้าน รวมทั้งภาคธุรกิจของอังกฤษ ต่างออกมาเรียกร้องให้มีการจัดการลงประชามติ Brexit ครั้งใหม่ โดยจะใช้ชื่อว่า “People’s Vote”
 